Sturla H. Jónsson hefur ákveðið að gefa kost á sér til embættis forseta Íslands . Í tilkynningu sem hann hefur sent fjölmiðlum segir að hann hafi nú þegar safnað undirskriftum þrjú þúsund meðmælenda víða um land . „ Allt frá árinu 2008 hefur Sturla verið áberandi í þjóðfélagsumræðunni . Mörgum er minnistæð barátta hans og félaga hans það ár fyrir lækkuðu eldsneytisverði sem hafði áhrif á lánskjaravísitölu heimilanna í landinu . Árið eftir hélt Sturla til starfa í Noregi . Þegar hann sneri aftur árið 2010 sá hann að hann gæti ekki látið kjör fólks í landinu afskiptalaus . Hann hóf þá baráttu sem enn sér ekki fyrir endann á sem snýr að lögmæti lána , hegðan lánastofnana gagnvart viðskiptavinum sínum með fulltingi sýslumanna , úrræðaleysis og afskiptaleysis annarra stjórnvalda gagnvart þeim . Sturla mun sinna störfum sínum sem æðsti embættismaður þjóðarinnar eftir þeim starfsreglum sem gilda um forseta í stjórnarskrá lýðveldisins Íslands , “ segir í tilkynningu . Sturla er fæddur í Reykjavík 4. nóvember 1966 . Hann ólst upp í Breiðholti , var nemandi í Fellaskóla og í sveit á sumrin þar sem hann lærði að taka til hendinni . Strax að grunnskólaprófi loknu hóf Sturla atvinnuþátttöku sína aðeins 15 ára gamall . „ Óhætt er að fullyrða að hann hafi margvíslega reynslu á vinnumarkaði ; fyrst hjá rafvirkjum þar til hann tók að róa til fiskjar á vertíðarbátum og smærri bátum , fjórar vertíðar uns hann sneri í land og tók til starfa við jarðvinnu hjá ýmsum verktökum . Hann hefur einnig starfað við járnsmíði , bifvélavirkjun , húsbyggingar og fleiri iðngreinar . Of langt mál væri að telja allt það sem Sturla Jónsson hefur unnið við á 35 ára starfsævi . Árið 1998 fannst honum kominn tími til að nýta reynslu sína til að hefja sjálfstæðan atvinnurekstur sem hann sinnti af kostgæfni allt til ársins 2008 ; þess eftirminnilega árs . Sturla H. Jónsson er kvæntur Aldísi Ernu Helgadóttur og eiga þau þrjá stráka á aldrinum 16 til 26 ára . “